Magnetisk harddisk til iPhone

En af de få virkelig brugbare MagSafe-udvidelser til iPhone, Apples egen MagSafe Power Bank, bliver nu trumfet. MagDisk er en ekstern harddisk, der kan klipses bag på iPhone. Men den er ikke bare en harddisk, den dublerer også som et ekstra batteri til telefonen.

Disken rummer nemlig et 2.400 mAh stort batteri, som iPhone kan suge energi fra. En ganske fin udvidelse af de 3.274 mAh som eksempelvis iPhone 15 Pro er udrustet med fra fødslen. Apples egen Battery Pack var i øvrigt udrustet med et batteri svarende til 2.920 mAh. Men den blev hevet af markedet, da Apple skiftede til USB-C med iPhone 15-modellerne.

Det problem har MagDisk ikke. Den har et USB-C stik, der er kompatibelt med USB3.2 (2×2, 20Gbps), hvilket giver overførselshastigheder på op til 2.000 megabyte i sekundet.

MagDisk er både harddisk og ekstra batteri.

Dermed er disken et oplagt hjælpemiddel til dem, der bruger iPhone 15 Pro og Pro Max som videokamera. Optagelserne kan ikke alene gemmes direkte på den eksterne disk – man får også mulighed for at optage video og foto i professionelle formater som ProRes Log 4K60 og ProRAW Max 48MP.

I bugen på metal-chassiset gemmer MagDisk på en (udskiftelig) SSD-disk på mellem 512GB og 4TB.

Som om det ikke var nok, er MagDisk også kompatibel med Find. Den optræder altså som en ‘Enhed’ i Find-app’en, præcis som telefoner, iPads og computere.

Disken fås i tre farver og tre størrelser på mellem 512GB og 4TB.

MagDisk er i øjeblikket i gang med en Kickstarter-runde, der forlængst er finansieret. Herfra kan den bestilles for 99 dollars – omkring 680 kroner. Normalprisen er på 149 dollars.

Magnetisk harddisk til iPhone